แนวโน้มหุ้นบวกต่อรับดาวโจนส์พุ่ง
นักวิเคราะห์ฯ มองแนวโน้มดัชนีเช้าดีดตัวขึ้นต่อตามทิศทางตลาดหุ้นเอเชีย หลังหุ้นดาวโจนส์พุ่งแรงคลายกังวลหน้าผาการคลัง -เศรษฐกิจสหรัฐ
3 ม.ค. 2556

นักวิเคราะห์ฯ มองแนวโน้มดัชนีเช้าดีดตัวขึ้นต่อตามทิศทางตลาดหุ้นเอเชีย หลังหุ้นดาวโจนส์พุ่งแรงคลายกังวลหน้าผาการคลัง -เศรษฐกิจสหรัฐ
นายธีรวุฒิ กานต์นิภากุล ผู้ช่วยผู้อำนวยการฝ่ายวิเคราะห์ บล.ซีไอเอ็มบี(ประเทศไทย)กล่าวว่า ตลาดหุ้นไทยวันนี้โดยรวมยังปรับตัวขึ้นต่อได้ตามตลาดหุ้นภูมิภาคเอเชียที่บวกขึ้นมาต่อเนื่องจากเมื่อวานนี้ หลังจากคลี่คลายความกังวลสถานการณ์ Fiscal Cliff และการคาดการณ์ตัวเลขเศรษฐกิจของสหรัฐฯออกมาในทิศทางบวก 
ทั้งนี้ ตลาดหุ้นไทยในระยะสั้นอาจมี Momentum ของแรงเก็งกำไรที่เข้ามาต่อเนื่องทำให้ตลาดยังไปต่อได้ โดยประเด็นที่ต้องติดตามหลังจาก Fiscal Cliff ก็เป็นเรื่องของการประกาศงบการเงินปี 55 ของกลุ่มธนาคารและบริษัทจดทะเบียนขนาดใหญ่ในประเทศที่จะเริ่มขึ้นช่วงปลายเดือนนี้
พร้อมให้แนวต้านวันนี้ที่ 1,420 จุด แนวรับ 1,400 จุด 
ส่วนนายสมชาย เอนกทวีผล ผู้อำนวยการฝ่ายวิเคราะห์หลักทรัพย์ บล.ฟินันเซียไซรัส กล่าวว่า สาเหตุที่ตลาดหุ้นเอเชียบวกขึ้นเช้านี้มาจากปัจจัย 3 เรื่องคือ ปัญหา Fiscal Cliff คลี่คลาย ตลาดหุ้นดาวโจนส์พุ่งขึ้นแรงกว่า 300 จุด รวมทั้งตัวเลขเศรษฐกิจในภาคบริการของจีนขยายตัวได้ดีขึ้น หลังจากภาคการผลิตที่ออกมาเมื่อวานนี้ยังทรงตัวในระดับที่ดี